钦定古今图书集成/明伦汇编/官常典/第529卷 > 史格
## 钦定古今图书集成/明伦汇编/官常典/第529卷 > 史格

按《元史史天泽传》：“天泽子格，字晋明。岁壬子，宪宗赐
天泽以卫城，授格节度使。宪宗崩，格北留谦州，五年
而归，为邓州旧军万户，既又代张弘范为亳州万户，
而以故所将邓州旧军授弘范，从攻襄阳。襄阳下，赐
白金衣裘、弓矢、鞍马。众军渡江，平章阿术将二十三
万户居前，每五十户择一人为帅统之，格居其一。格”
军先渡，为宋将程鹏飞所却，格被三创，丧其师二百。
寻复大战，中流矢，鹏飞身亦被七创，乃败走。其后枢
密院奏格轻进，请罪之。帝念其功而薄其罪，俾从平
章阿里海牙攻潭州。炮激栅木，伤肩，矢贯其手，裹创
先登，拔之，遂以军民安抚。留戍。入觐，加定远大将军，
赐以“天泽”所服玉带。从攻静江，众以轒辒自蔽，凿城
格所当，炮礌蔽地，车不可至。乃伺隙率众攀堞，蚁附
而上，拔之，徇广西十三州，广东三州皆下。静江受兵
之初，溪洞诸夷皆降云南，格遣使谕之，来者五十州。
云南争之，事闻。诏听格节度，升广西宣抚使，改镇国
上将军、广南西道宣慰使。宋亡，陈宜中、张世杰挟益
王昰、广王昺据福州，立益王，传檄岭海，欲复其地，诈
言夏贵已复濒江州郡。诸戍将以江路既绝，不可北
归，皆托计事还静江。格曰：“君等亦为虚声所惧邪？待
贵逾岭，审不可北归，吾与诸君取涂云南而归，未为
不可，敢辄弃戍哉！”行省议弃广东之肇庆、德庆、封州，
并兵戍梧州。格曰：“弃地彻备，示敌以怯，不可，宜增兵
戍之。”剧贼苏仲集溃卒据镇龙山称王，劫掠于外，耕
植于内，至秋毕获。闻大兵至，则伪出降，官军畏惧，不
敢深入，横、象、宾、贵、四川皆被其害。格筑堡于其界，守
以土兵，令官军火其庐栅，民践其禾稼，仲穷蹙，遂降。
益王馀众破浔州，斩李辰、李福，静江北抵泉、永，皆城
守。罗飞围永凡七月不下。判官潘泽民间道来告急，
格分兵赴之，殄其众，益王死。卫王立趣广州，避海中
崖山。遣曾渊子据雷州，谕之降，不听。进兵攻之，渊子
奔𥐻洲。世杰将兵数万欲复取雷州，戍将刘仲海击
走之。后悉众来围，城中绝粮，士以草为食，格漕钦、廉、
高、化诸州粮以给之，世杰解围去。诏格戍雷州。卫王
死，广东西悉平。张弘范请复将亳州，军乃还。格邓州
旧军。拜参知政事，行广南西道宣慰使。入觐，拜资德
大夫、湖广行中书省右丞，移江西右丞，寻复为湖广
右丞，进平章政事。卒，年五十八。